Нарадзіўся Саша Лакотка ў вёсцы Кузьмічы Дзятлаўскага раёна 21 студзеня 1955 года. Бацькі працавалі тут настаўнікамі. Маці хлопчыка руская, са Смаленшчыны, выкладала нямецкую мову. Бацька беларус, працаваў настаўнікам рускай мовы. У Кузьмічах маладая сям’я доўга не затрымалася, пераехала ў Дварэц. Пра Дварэц у памяці Аляксандра Іванавіча захавалася шмат цёплых успамінаў: старыя будынкі, дамы-лаўкі, у якіх шмат што прадавалася, царква і касцёл, вадзяны млын, каля якога любілі гуляць дзеці, завулак, у якім сям’я здымала кватэру, рэчка Моўчадзь. Ці не там, у Дварцы і яго ваколіцах, зарадзілася прага да спасціжэння народнай спадчыны, любоў да землякоў і жаданне служыць свайму народу?